Ivor Seymour

**Gŵr Gladys Seymour.**

 Daeth Ivor i weithio fel bragwr i fragdy Reg a Nerys. Roedd yn ddyn anodd cyd-dynnu ag ef ac roedd ef a Nansi Furlong yng ngyddfau'i gilydd yn gyson.

Syrthiodd Ivor mewn cariad â Gladys, ac fe wnaeth y ddau wneud cynlluniau i briodi.

### **Gwraig a chartref newydd**

Roedd Ivor am brynu cartref newydd iddo ef a'i ddyweddi a setlodd ar Rhif 7, Stryd Fawr.

Maggie Mathias oedd yn berchen ar y tŷ ac roedd wedi penderfynu ei werthu yn dilyn marwolaeth ei thenant, Bessie.

Cynigodd Ivor £12,000 am y tŷ gan geisio cael Maggie i dderbyn arian parod a gwneud iddi boeni am y gwaith oedd angen ei wneud arno ond roedd hithau'n daer ar gael £15,000.

Mewn gwirionedd ni allai Ivor fforddio talu'r pris uwch gan ei fod yn rhy hen i gael morgais. Yn y pendraw derbyniodd bris Maggie ar ôl gynllwynio i gynilo drwy stopio taliadau ysgariad i'w gyn-wraig Evelyn.

Cafodd Maggie sioc pan gychwynodd Ivor weithio ar y tŷ cyn i'r contract gael ei arwyddo yn enwedig pan lwyddodd Neville i dorri ffenest.

Y noson cyn ei briodas â Gladys, cyrhaeddodd Evelyn o Fanceinion i fygwth mynd ag Ivor i'r cwrt am stopio ei daliadau cynhaliaeth. Yn ei thymer aeth Evelyn draw i siarad a Gladys gan ddatgelu nad hi oedd gwraig gyntaf Ivor.

Poenai Ivor na fyddai Gladys yn mynd ymlaen â'r seremoni, ond er iddi gyrraedd yn hwyr, priodi bu hanes y ddau.

Yn y parti priodas, cyfaddefodd wrth ei wraig newydd mai yn ystod amser rhyfel y priododd am y tro cyntaf ac mae penderfyniad byrbwyll oedd o ar wyliau o'r fyddin tra'r oedd y ddau yn ifanc.

### **Cymydog gwael**

Llwyddodd Ivor i wneud gelyn o'i gymydog Meic Pierce yn y Caffi o'r cychwyn cyntaf, gyda Meic yn cwyno am sŵn gwaith adeiladu Ivor ac yntau yn bygwth reportio Meic am arogl biniau'r caffi.

### **Marwolaeth Neville**

Er bod Neville Walters yn cael croeso cynnes ar yr aelwyd gan Gladys, roedd ef a'i ewythr **Ivor Seymour** yn dadlau'n aml.

Pan glywodd Ivor fod Neville wedi gwneud cais am swydd gofalwr Brynawelon pan oedd Harri Parri'n ymddeol, mynegodd ei anfodlonrwydd wrth Neville. Doedd ddim yn fodlon ei fod am adael y bragdy ar ôl i Ivor fynd i'r drafferth o gael y swydd yno iddo yn y lle cyntaf.

Wedi ffrae rhwng y ddau, fe adawodd Neville y Cwm ac aeth i Abertawe lle bu'n treulio'r noson mewn gwely a brecwast annifyr. Yn ddiweddarach, bu'n byw allan ar y stryd, yn cymysgu gyda'r digartref.

Ceisiodd Ivor gadw ymadawiad Neville yn gyfrinach rhag Reg Harries, ei gyflogwr yn y bragdy drwy honni mai salwch oedd y tu ôl i absenoldeb ei nai o'r gwaith. Pan ddaeth Reg i wybod y gwir gwelodd y cyfan fel enghraifft arall o barodrwydd Ivor i ddweud celwyddau wrth ei gyflogwyr a phenderfynodd ni allai barhau yn ei swydd.

Yn fuan wedyn ffoniodd Neville adref i Gwmderi, er mwyn siarad â'i wncwl i egluro'r lle oedd e, ond Gladys atebodd y ffôn am nad oedd Ivor adref. Fe ofynnodd Gladys i ofyn i Ivor os allai gyfarfod â Neville naill ai'r noson honno neu'r noson ganlynol yn y Feathers yn Abertawe.

Bu Neville yn aros i Seymour gyrraedd y Feathers yn Abertawe'r noson honno, ond oherwydd iddo gyrraedd adref yn hwyr, penderfynodd Seymour fynd i Abertawe'r noson ganlynol. Dechreuodd Neville yfed mwy tan iddo fynd i ffrwgwd y tu-allan i'r dafarn. Fe'i trywanwyd a'i ladd gyda darn o wydr wedi torri.

Y diwrnod canlynol bu'n rhaid i Glyn James rannu'r newyddion trist gyda'r Seymours ond roedd mwy o dor calon ar y ffordd wrth i Ivor orfod mynd i adnabod y corff. Torrodd ei galon yn dilyn marwolaeth ei nai, yn beio ei hunan am yr hyn ddigwyddodd.

### **Hunanladdiad**

Cafodd bwl o iselder ac yn y diwedd lladdodd ei hunan drwy ei daflu ei hun i'r afon.